XII Усебеларускі з’езд Саветаў

Двана́ццаты Усебелару́скі з’езд саве́таў (надзвычайны). Адбыўся ў два этапы: 20 — 23 лістапада 1936 і 15 — 19 лютага 1937 года ў Мінску. 

 Прадстаўніцтва на з’ездзе 
Прысутнічала 843 дэлегатаў. 

 Парадак дня   
 аб праекце Канстытуцыі СССР (А. Р. Чарвякоў);  
 выбары дэлегатаў на VIII Усесаюзны з’езд Саветаў;  
 праект Канстытуцыі БССР (М. М. Галадзед).  

 Рашэнні з’езда 
На пасяджэннях у лістападзе з'езд абмеркаваў па дакладзе Чарвякова і аднагалосна адобрыў праект Канстытуцыі СССР. На VIII Усесаюзны з'езд Саветаў абраў 63 дэлегатаў, пераважна кіруючых партыйных і дзяржаўных работнікаў, і ў сувязі з пачаткам яго работы (25 лістапада) спыніў сваю работу. У час другога этапу работы ў лютым 1937 года па дакладзе Галадзеда (старшыні камісіі па распрацоўцы Канстытуцыі БССР) з'езд разгледзеў падрыхтаваны праект, які поўнасцю адпавядаў Канстытуцыі СССР.

На працягу 2 тыдняў у БССР прайшлі шматлікія сходы па абмеркаванні праекта, было выказана нямала прапаноў. З'езд прыняў праект за аснову і ўтварыў рэдакцыйную камісію для разгляду паправак і дадаткаў. У апошні дзень працы з'езд зацвердзіў Канстытуцыю Беларускай ССР, дзе былі абвешчаны шырокія правы грамадзян рэспублікі, якія потым грубейшым чынам парушаліся.

ЦВК рэспублікі было даручана распрацаваць і зацвердзіць палажэнне аб выбарах і прызначыць дату выбараў у Вярхоўны Савет БССР.

 Літаратура 
 Бюлетэнь Надзвычайнага XII з’езда Саветаў БССР. Мн., 1936. №1—6

Катэгорыя:1936 год у Мінску
Катэгорыя:1937 год у Мінску
Катэгорыя:Лістапад 1936 года
Катэгорыя:Люты 1937 года
Катэгорыя:Падзеі ў Мінску
Катэгорыя:Усебеларускія з’езды Саветаў